SET ปิดเช้าพุ่ง 12 จุด รับปัจจัยตปท. หลัง “ทรัมป์” จ่อยืดเวลาขึ้นภาษีนำเข้าสินค้าจีน
SET ปิดเช้าพุ่ง 12 จุด รับปัจจัยตปท. หลัง "ทรัมป์" จ่อยืดเวลาขึ้นภาษีนำเข้าสินค้าจีน โดยดัชนีปิดตลาดเช้านี้ที่ระดับ 1,670.75 จุด เพิ่มขึ้น 11.55 จุด หรือ 0.70% มูลค่าการซื้อขาย 2.74 หมื่นล้านบาท
25 ก.พ. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,670.75 จุด เพิ่มขึ้น 11.55 จุด หรือ 0.70% มูลค่าการซื้อขาย 2.74 หมื่นล้านบาท
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้สดใส เป็นไปในทิศทางเดียวกับตลาดหุ้นในภูมิภาคเอเชียที่ต่างปรับตัวขึ้นกันทั่วหน้า ตอบรับสงครามการค้าที่ทางสหรัฐฯและจีน สามารถลงรอยกันได้ โดย นายโดนัลด์ ทรัมป์ ประธานาธิบดีสหรัฐฯ ทวีตว่าจะเลื่อนเวลาการปรับเพิ่มอัตราภาษีนำเข้าสินค้าจากจีนออกไปจากเส้นตายวันที่ 1 มี.ค.นี้ และยังจะพบปะเจรจาการค้ากับจีนในปลายเดือนมี.ค.ต่อไป
ส่วนบ้านเราสังเกตุได้ว่าเมื่อวันศุกร์ที่ผ่านมามีแรงซื้อเข้ามาทั้งในตลาดหุ้น และตลาดอนุพันธ์ ซึ่งอาจเป็นผลจากธนาคารกลางสหรัฐฯ (เฟด) ลังเลในการลด QE ทำให้ Fund Flow ไหลกลับเข้ามาในเอเชีย
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะยังสดใสแต่ดัชนีฯคงจะไปได้ไม่ไกล เนื่องจากยังมีปัจจัยการเมืองในประเทศที่ยังต้องติดตามในวันที่ 27 ก.พ.นี้ศาลรัฐธรรมนูญจะพิจารณาเรื่องการยุบพรรค
พร้อมให้แนวรับ 1,660 จุด ส่วนแนวต้าน 1,670-1,675 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTGC  มูลค่าการซื้อขาย 1,892.93 ล้านบาท ปิดที่  74.25 บาท เพิ่มขึ้น 1.75 บาท
IVL    มูลค่าการซื้อขาย 1,720.66 ล้านบาท ปิดที่  50.25 บาท เพิ่มขึ้น 2.00 บาท
CPALL  มูลค่าการซื้อขาย 1,701.46 ล้านบาท ปิดที่  79.75 บาท เพิ่มขึ้น 1.00 บาท
PTT    มูลค่าการซื้อขาย 1,496.47 ล้านบาท ปิดที่  50.00 บาท เพิ่มขึ้น 0.75 บาท
SCC    มูลค่าการซื้อขาย   955.30 ล้านบาท ปิดที่ 478.00 บาท ราคาไม่เปลี่ยนแปลง